钦定古今图书集成/明伦汇编/官常典/第287卷 > 《直坊赋》〈有序〉萧子范
## 钦定古今图书集成/明伦汇编/官常典/第287卷 > 《直坊赋》〈有序〉萧子范

余以天监六年为洗马，十七年复直中舍之坊，感恩怀旧，凄然而作。

“岁为奄茂，清明送风。承恩从官，自府游宫。信吾生之
多幸，遭六合之大同。何坊禁之寥閴，对长庭之芜永。
门幽幽而重闭，室愔愔而内静。应晓刻而坐朝，听鸣
钟而自警。虽生风于蟭螟，终罕曜于阳景。颇留连于
《九思》，恒殷勤于三省。”于时也，春果馀英，夏条垂实。殿
穹窿而起阴，槐连拳而负日。傍高墉之逦迤，观层扉
之郁律。写学宫于洛都，模画堂于汉室。台榭千古，仙
灵间出。